ADVANC จ่าย 447.87 ลบ. ระงับข้อพิพาทสัญญาบริการโทรมือถือให้ NT
ADVANC จ่าย 447.87 ลบ. ระงับข้อพิพาทสัญญาบริการโทรมือถือให้ "โทรคมนาคมแห่งชาติ" หรือ NT
ADVANC จ่าย 447.87 ลบ. ระงับข้อพิพาทสัญญาบริการโทรมือถือให้ NT
8 ก.ย. 2564

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า บริษัทได้บรรลุข้อตกลงกับ บริษัทโทรคมนาคมแห่งชาติ จำกัด (มหาชน) หรือ NT เพื่อระงับข้อพิพาทที่มีระหว่างกันบางส่วนระหว่างบริษัทและบริษัท ดิจิตอล โฟน จำกัด (ดีพีซี) บริษัทย่อย กับบมจ.ทีโอที (TOT) และ บมจ. กสท โทรคมนาคม (CAT) ซึ่งปัจจุบันได้มีการควบรวมกิจการและเปลี่ยนชื่อเป็น NT แล้ว
การบรรลุข้อตกลงในครั้งนี้เป็นการระงับข้อพิพาทบางรายการอันสืบเนื่องมาจากสัญญาอนุญาตให้ดำเนินกิจการโทรศัพท์เคลื่อนที่ในอดีตซึ่งได้สิ้นอายุไปแล้ว ซึ่งมีทั้งกรณีข้อพิพาทที่ทางฝ่ายทีโอทีและกสท.เป็นผู้เรียกร้อง และกรณีที่ ADVANC และดีพีซีเป็นผู้เรียกร้อง โดยรายการดังกล่าวประกอบไปด้วยคดีสำคัญเกี่ยวกับ (1) การเรียกร้องเงินผลประโยชน์จากรายได้ค่าเชื่อมโยงโครงข่ายโทรคมนาคม (Interconnection) ระหว่าง TOT/CAT และ ADVANC/ดีพีซี, (2) การเรียกร้องเงินผลประโยชน์จากค่าใช้เครือข่ายร่วม (Roaming) ระหว่างกับ CAT กับดีพีซี, (3) การส่งมอบเครื่องและอุปกรณ์โทรคมนาคมระหว่างกับ CAT กับดีพีซี, และ (4) กรณีส่วนแบ่งรายได้จากการให้บริการโทรศัพท์ระหว่างประเทศ ระหว่าง TOT/CAT และ ADVANC/ดีพีซี
ทั้งนี้ บริษัทตกลงชำระค่าตอบแทนเพื่อระงับข้อพิพาทต่างๆ ให้แก่ NT เป็นจำนวนเงิน 447.87 ล้านบาท โดยบริษัทและ NT ได้ดำเนินการถอนคำฟ้อง คำร้องของข้อพิพาทต่างๆ ที่ตกลงระงับกันในครั้งนี้ต่อศาลปกครองแล้วและตกลงที่จะไม่รื้อฟื้นการฟ้องคดีหรือเสนอข้อพิพาทดังกล่าวขึ้นมาอีก การบรรลุข้อตกลงนี้ส่งผลให้ทุกฝ่ายสามารถบริหารการดำเนินธุรกิจต่อไปได้อย่างเหมาะสม
 